Reddit foydalanuvchisi matematika o‘qituvchisi testga o‘z yuzini tanish bo‘yicha savolni kiritgani haqida hikoya qilib berdi. Bu holatga Meduza muxbiri e’tibor qaratgan va nashrda shu haqda xabar yozilgan. Mazkur test varag‘idagi sanaga ko‘ra, matematika bo‘yicha testga bunday vazifa kiritilishi hodisasi 2015 yilning noyabr oyida ro‘y bergandi. O‘qituvchi test savoliga ko‘rinishidan sharqiy osiyoliklarni eslatuvchi 4 kishining suratini joylashtirib, ular orasida qaysi biri o‘zi ekanini topishni so‘ragan. «Chorakning deyarli yarmi ortda qoldi. Men hamma meni taniydi, deb o‘ylayman. Savol shunday: Qaysi surat meniki?», – deyilgan savolda. To‘g‘ri javob uchun o‘quvchiga 1 ball berilgan. Reddit foydalanuvchisining bildirishicha, u savolga to‘g‘ri javob qaytargan, chunki u hamisha darslarga kelgan. O‘qituvchi esa doimiy ravishda yo‘qlama qilib bormas edi. Test sinovi vaqtida ham u sinfxonada bo‘lmagan.